FC Nordsjælland tager sig af det danske mesterskab 2011/2012. Den afgørende kamp mod AC Horsens blev vundet 3-0. Beckmann, Laudrup og Bjelland scorede.

Farum Park var fuldt til sidste plads, da FC Nordsjælland her til aften tog imod AC Horsens. Inden kampen var FCN førerhund i Superligaen, mens AC Horsens var treer, så begge hold havde rigeligt at spille for i kampen.

Det var dog hjemmeholdet, der satte sig på begivenhederne fra start. Efter bare et minut blev Tobias Mikkelsen spillet helt blank, men på heroisk vis kom Anders Nøhr tilbage og tacklede. Det lignede et straffespark, men Claus Bo Larsen vinkede afværgende.

FCN lod sig dog ikke stoppe af lidt dommermodgang, de kørte bare på. Med gode, præcise bolde ned bag Horsens' backs truede man konstant, og det havde ikke været ufortjent, hvis man baseret på det første kvarter kom i front.

Det første pres virkede ikke for FCN, der herefter gik lidt i stå. FC København kom samtidig på 1-0 mod Silkeborg, og overtog dermed førstepladsen, noget som så ud til at frustrere Farum-drengene en del, i hvert fald forsøgte man at forhaste sig i angrebsspillet, hvilket ikke var en specielt god idé.

Bedst som det lignede frustrationer og 0-0 ved pausen kom forløsningen. Frederik Rønnow reddede i første omgang et forsøg, men returen havnede hos Mikkel Beckmann, der formåede at skrabe bolden i nettet. 1-0, og guldet var tilbage i Farum.

AC Horsens skulle efter pausen frem, for at vinde bronzemedaljerne, som FC Midtjylland på dette tidspunkt havde, tilbage. Det var dog ikke til at se, det var stadig FCN der sad på alt, og man kom da også frem til flere halve chancer, uden at det førte til mål.

Man ventede sådan set bare på 2-0-målet, men i stedet var det ved at blive 1-1 i det 15. minut af anden halvleg. Jeppe Mehl stak af fra forsvaret, men hans sidste træk blev for langt, og så kunne Jesper Hansen komme ud og afværge forsøget.

Kampen levede for alvor på dette tidspunkt. FCN ville gerne med et mål have lukket opgøret, mens Horsens jagtede den scoring, der kunne sende et sæt bronzemedaljer om halsen på de gulklædte spillere.

De 10.300 tilskuere, ny rekord på Farum Park, fik en særdeles intens afslutning at se. AC Horsens begyndte for alvor at presse på, men det gav huller i den anden ende. En sådan udnyttede Andreas Laudrup med ni minutter igen, da han blev stukket alene igennem. Med to Horsens-spillere halsende efter sig var han ekstremt kølig og trillede bolden forbi Rønnow og i mål.

Så var mesterskabet så godt som i FC Nordsjælland, der blot skulle have de sidste otte minutter til at gå. Horsens så ikke længere ud til at tro på, at de kunne vende slaget, så de sidste minutter af kampen blev reelt set en fest, mens 'vi er mestrene' var at høre på tilskuerpladserne.

FC Nordsjælland vandt 3-0, da Andreas Bjelland lukkede kampen med sin sidste aktion i FCN-trøjen, og dermed er man danske mestre anno 2011/2012. Klubbens første mesterskab i historien. AC Horsens må nøjes med fjerdepladsen efter en ellers flot sæson.

Støt AC Horsens og køb en fanfigur